મહારાષ્ટ્ર સરકારે મરાઠા અનામતની જાહેરાત કરી છે અને એના પગલે મરાઠાઓ રાજી થાય એ સ્વાભાવિક છે. આ જાહેરાત બાદ ગુજરાતમાં ચર્ચાઓ શરૂ થઇ છે કે, પાટીદારોને અનામત કેમ નહીં? નાયબ મુખ્યમંત્રી નીતિનભાઇ પટેલે આ મુદ્દે અણસાર આપેલો કે, અમે શકયતા ચકાસીશું. તો મુખ્યમંત્રી વિજયભાઇ રૂપાણીએ એમ કહ્યું કે, અમે મરાઠા અનામતનો અહેવાલ જોયા પછી આગળ વધીશું. મહારાષ્ટ્રમાં મરાઠા અનામત આંદોલન લાંબા સમયથી ચાલે છે અને એ કારણે મહારાષ્ટ્રની ભાજપ સરકાર પર દબાણ હતું. ફડણવીસ સરકારે આ માટે વચન આપેલું અને બાદમાં પછાત વર્ગોના પંચે અહેવાલ તૈયાર કરી મરાઠા અનામતની ભલામણ કરી એ આધારે મહારાષ્ટ્ર સરકારે જાહેરાત કરી છે.